*Kitos reikšmės – Asveja (reikšmės).*

| Asveja |
| --- |
| Asvejos ežeras nuo Žingių poilsiavietėsAsvejos ežeras nuo Žingių poilsiavietėsAsvejos ežeras nuo Žingių poilsiavietės |
| Vieta | Molėtų raj.-Švenčionių raj.-Vilniaus raj. Lietuvos vėliava Lietuva |
| Plotas | 10,204 km² |
| Kranto linijos ilgis | 74,72 km |
| Kilmė | Ledyninis |
| Vidutinis gylis | 14,7 m |
| Didžiausias gylis | 50,2 m |
| Įteka | Kirnė, Baluoša, Stirna, Gracinė, Šaltupis, A-1, 9 bevardžiai upeliai |
| Išteka | Dubinga |
| 

Žemėlapis rodantis  vietą.Asveja

  |
| **Koordinatės** |  55°02′32″ š. pl. 25°30′44″ r. ilg.﻿ / ﻿55.04222°š. pl. 25.51222°r. ilg.﻿ / 55.04222; 25.51222 |
|  |
|  Vikiteka | Asveja |

**Asveja** (arba ***Dubinių ežeras***) – ežeras Molėtų, Švenčionių ir Vilniaus rajonų savivaldybėse, 7,5 km į vakarus nuo Pabradės, 8 km į rytus nuo Giedraičių.

Geografija
----------

Asveja ties Alkos kaimu
Asveja ties Jonėnais
Asveja nuo Žalktynės
Vaizdas nuo šiaurinio kranto
Kai kurie ežerotyrininkai mano, kad Asveja yra vadinami du istoriniai ežerai. Vakarinis ežeras kartais vadinamas Dubingių, rytinis – Biliškių vardu. Ežerus jungia sąsiauris – sraunus Stirnos upelis, 200 m ilgio ir 10 m pločio, turintis upeliams būdingus krantus ir augaliją.

Tai didžiausią ilgį turintis Lietuvos ežeras. Ilgis iš šiaurės vakarų į pietryčius 22,1 km. Kartu su visomis atšakomis ilgis siekia 30,5 km. Paviršiaus altitudė 138,3 m. Ežero plotas – 1020,4 ha. Didžiausias plotis – 880 m. Didžiausias gylis – 50,2 m (prieš Žingių kaimą netoli Kirnės žiočių), trečias pagal gylį Lietuvoje. Vidutinis gylis 14,7 m.

Ežero pietrytinę dalį skiria siaura sąsmauka, kuria teka upelis. Yra 3 įlankos:

* pietvakariuose – Žalktynės įlanka, ilgis 4,96 km, didžiausias plotis 0,42 km, didžiausias gylis 36,5 m
* šiaurės rytuose – Vyriogalos įlanka, ilgis 2,4 km, didžiausias plotis 0,5 km, didžiausias gylis 17,7 m
* šiaurės vakaruose – įlanka ties Dubingiais, ilgis 0,95 km, plotis iki 0,12 km, didžiausias gylis 23,5 m.

Kranto linija vingiuota, jos ilgis 71,72 km, su salų krantais 74,72 km. Krantai aukšti, smėlėti, daugiausia apaugę pušynais – ežerą supa Dubingių, Šakimo, Miežonių, Rūdymų, Kryžiokraisčio, Piliakalnio, Blužnėnų miškai. Yra 10 salų: Vainikų sala 1,92 ha, Bieliškių sala 1,62 ha ir 8 bevardės (0,8 ha, 0,47 ha, 0,22 ha, 0,2 ha, 0,19 ha, 0,13 ha, 0,1 ha ir 0,06 ha). Vienoje iš salų (Girnų arba Vainikų saloje) įrengtas Jonėnų piliakalnis. Atabradas siauras, smėlingas ir žvyringas. Ežero guolyje yra 34 duburiai, iš kurių 16 gilesni kaip 35 m, giliausi yra pietryčiuose.

Baseino plotas 230,1 km². Į Asveją įteka Baluoša (iš Baluošų ežero), A-1 upelis iš Viranglio ež. Stirnelė (iš Suoselio ežero), Gracinė, Kirnė ir dar 10 bevardžių upelių. Pietryčiuose išteka Žeimenos dešinysis intakas Dubinga.

Asveja yra rininės kilmės ežeras. Patenka į Asvejos regioninio parko teritoriją. Prie Asvejos ežero įsikūrusios gyvenvietės: Dubingiai, Laumikoniai, Šiupieniškiai, Merionys II, Jurkiškis, Bartkuškiai, Gramiškiai, Gurakalnė, Grinkliškiai, Giraičiai, Žalktynė, Miežoniai, Ciūniškiai, Alka, Jonėnai, Velianka, Jokūbiškės, Šakimas, Blužnėnai, Bekepuriai, Abejučiai, Tarakonys, Bieliškės, Kregžlė, Žingiai. Veikia 8 kaimo turizmo sodybos. Yra įrengta keletas poilsiaviečių, stovyklaviečių. Prie Dubingių miestelio stūkso Dubingių piliakalnis, įrengtas piliavietės pažintinis takas. Ties Dubingiais per Asveją pastatytas medinis Dubingių tiltas, per jį eina kelias  **2809**  Giedraičiai–Miežoniai–Dubingiai . Šio ežero labai skaidrus vanduo.

Ežere sugaunama 14 žuvų rūšių: ešeriai, aukšlės, karosai, lydekos, kuojos, karšiai, lynai, meknės, pūgžliai, seliavos, raudės, šapalai, stintos, vėgėlės, unguriai.

Etimologija
-----------

Pavadinimas *Asveja* neaiškus, galbūt tai tarmybė nuo *ašvis, ašvas* („arklys"). Pavadinimas *Dubingiai* kildintinas nuo *dauba, duobė, duburys*.

Galerija
--------

* Asvejos tiltas ties DubingiaisAsvejos tiltas ties Dubingiais
* Asveja DubingiuoseAsveja Dubingiuose
* Asveja DubingiuoseAsveja Dubingiuose
* Dubingių tiltas ties piliavieteDubingių tiltas ties piliaviete
* Dubingių tiltasDubingių tiltas

Šaltiniai
---------

1. ↑  Boleslavas Požerskis. „35 maršrutai autoturistams". – Vilnius, Mintis, 1975. // psl. 40.
2. ↑  *Asveja*. Visuotinė lietuvių enciklopedija, T. II (Arktis-Beketas). – Vilnius: Mokslo ir enciklopedijų leidybos institutas, 2002. - 108 psl.
3. ↑  *Asveja*. Tarybų Lietuvos enciklopedija, T. 1 (A-Grūdas). – Vilnius: Vyriausioji enciklopedijų redakcija, 1985. // psl. - 114-115
4. ↑  Aleksandras Vanagas. Lietuvių hidronimų etimologinis žodynas. – Vilnius: Mokslas, 1981. // psl. 49

Literatūra ir nuorodos
----------------------

* Čia, prie Asvejos: albumas (sud. Jonas Danauskas, Selemonas Paltanavičius). – Vilnius: Atkula, 2007. – 80 p. – ISBN 978-9955-505-62-4